Lucrările la reabilitarea Parcului Ștrand sunt aproape finalizate. Două milioane de lei este valoarea lucrărilor în urma cărora parcul are gazon nou, locuri noi de joacă, terenuri de sport, noi bănci și copaci, echipamente de fitness și un nou sistem de iluminare.

Lucrările de amenajare a parcului ce are o suprafață de 12.900 de mp au început în primăvara acestui an, în baza unui contract semnat în martie cu firma brașoveană Gazonul SRL. Contractul are o valoare de 1,96 milioane de lei, iar în termen de opt luni întreaga față a parcului a fost complet schimbată. În aproape întreg parcul zonele verzi au fost refăcute, fiind utilizat ”gazon rulat pentru activități în aer liber, rezistent la uz intens”, după cum se arată în documentația care a stat la baza proiectului. În tot parcul au fost plantați noi arbori, iar colina din mijlocul acesteia este în curs de finalizare ca spațiu verde ornamental. În afara aleilor asfaltate, pe toate aleile au fost puse dale noi, iar în fața bisericii a fost amenajată o piațetă.

Printre cele mai mari locuri de joacă

În colțul de la intersecția străzilor Bihorului și Gorjului a fost reamenajat locul de joacă, rezultând unul din cele mai întinse – ca suprafață – astfel de spații din Sibiu. La fel ca și în cazul locului de joacă amenajat în cartierul Valea Aurie, printre instalațiile pentru copii au fost amplasate mai multe echipamente de fitness, destinate în special celor mai în vârstă. Doar că, spre diferență de ultimele locuri de joacă amenajate în ultima perioadă, acesta nu are și instalații pentru copii cu dizabilități.

Primele terenuri de sport publice cu cauciuc și izolate fonic

În partea opusă acestui colț (zona intersecției Maramureșului cu Doljului) au fost amenajate mese pentru tenis de masă și un teren de baschet. Proiectul inițial prevedea ca, în ambele situații, pavajul folosit să fie un cauciuc reciclabil. În realitate, în zona meselor pentru ping-ping au fost utilizate dale de beton pentru pardoseală, doar terenul de baschet beneficiind de cauciuc. Între cele două zone (ping-pong și baschet) a fost amenajat și un mini-teren de volei. După cum a fost cerut prin proiect, terenul are drept pardoseală ”gazon natural destinat terenurilor de sport, așezat pe un strat de pământ natural și un strat drenant de nisip”. Această soluție a fost criticată în Consiliul local. ”Nicăieri nu se folosește iarba pentru terenurile de volei. Ca să nu mai vorbim de faptul că dimensiunile acestui teren nu se potrivesc nici cu cele ale unui teren de volei în sală, nici cu cele pentru un teren de beach-volei. Trebuia să fie întrebat un profesor de sport, sunt atâția în Sibiu. Acum, acel teren mai poate fi folosit pentru badminton, cel mult”, a criticat Claudia-Mery Sîmtion, consilier local. Sâmbătă seara, spre exemplu, terenul respectiv era folosit pentru tenis cu piciorul. Ambele terenuri sunt împrejmuite cu gard înalt de patru metri. În viitorul apropiat, pe latura dinspre strada Gorjului a acestor terenuri va fi amplasat un panou fonic. Pentru această izolare, luna trecută Consiliul local a alocat 120.000 de lei. Accesul la cele două terenuri de sport este liber.

Ultimele lucrări

Pe aceeași latură a parcului, urmează a mai fi finisată și o zonă cu mese de șah. Mai sunt de terminat câteva garduri și zone cu gazon, de amenajat cișmelele și de amplasat toaletele. Printre lucrările rămase de executat se numără și finisajele aduse colinei centrale, dar și punerea în funcțiune a instalației de iluminat a terenurilor de sport. De altfel, iluminatul în întreg parcul a fost schimbat.

Proiect amânat din 2007

Modernizarea acestui parc a fost planificată încă din 2007, când Primăria dorea să folosească bani guvernamentali alocați prin intermediul Programului național de îmbunătățire a calității mediului. Însă ulterior acestor demersuri, administrația locală a fost notificată cu privire la existența unei cereri de restituire în natură a unei suprafețe de 1.764 de mp (980 de mp aflați în zona parcului, iar restul – o parte din strada Ștrandului). Primarul din acea vreme, Klaus Iohannis, a respins printr-o dispoziție cererea de restituire în natură. Dispoziția a fost atacată în instanță, care a obligat în 2011 administrația locală să restituie în natură cei 980 de mp aflați în parc. Suprafața respectivă nu a făcut parte, prin urmare, din proiectul de modernizare.